**“Тукай-татар шигъриятенең кояшы”**

Кичә Г.Тукай иҗатына багышлап үткәрелә.

Әкрен генә “Тәфтиләү” җыры ишетелә (Г.Тукай сүзләре,халык көе)

**1А.Б.** Хәерле көн, хөрмәтле укытучылар һәм укучылар! Бүгенге әдәби кичәбез татар халкының бөек шагыйре Г.Тукайның тууына 138 ел тулуга багышлана. Һәр милләт, һәр халык-кавеменең исәбе-санына, җиренең зурлыгы-киңлегенә, үткән юлының гомумтарихта ни дәрәҗәдә беркетелеп калуына карамастан, бу Кояш астында тулы хокуклы яшәвен расларга омтыла һәм киләчәктә дә җир йөзендә лаеклы урыны барлыгына һәм булачагына дәгъва кыла. Шуны тарих алдында, бүтән халык-илләр алдында раслар өчен милләткә таяныр нокталар, инандыргыч дәлилләр, милләтне милләт итеп күрсәтә алырлык шәхесләр, бөек затлар кирәк. Сөекле шагыйребез Г.Тукай-шул бөек затларның берсе.

**2А.Б.** Белмим, кайсы таулар күкрәгеннән

Һәйкәленнән ташы, тимере,-

Тик син үзең халык йөрәгеннән,

Халык мәхәббәте – синең исемең,

Халык гомере – синең гомерең

Чарабызны милләтебезнең гимны булган **“Туган тел”** җыры белән башлап җибәрәбез. Сезнең каршыда **1 нче Б сыйныфы.**

**2 А.Б.** Салкын кышлар үтеп, яз килгәндә

Җылы яктан кошлар кайтканда

Туган көнең синең, бөек Тукай,

Тугры халкың итә тантана.

Туган җирең, халкың турындагы

Шигырьләрең мәңге яшь синең,

Син үзең дә безнең күңелләрдә

Япь-яшь Тукай булып яшисең.

Юк, үлмәдең, Тукай, син мәңге яшь

Син мәңгегә безнең арада.

Мәңге көләч, шат шигырьләреңнән

Туган халкың кодрәт, көч ала.

**1А.Б.** Тукай – чын халык шагыйре. Ул үз халкына, аның гореф – гадәтләренә, тел һәм мәдәниятенә тирән ихтирам белән карады. Аның күп әсәрләре туган халкына, туган җиренә чиксез хөрмәтен чагылдыра торган гимн булып яңгырый. Рәхим итеп, **1 нче А сыйныфы** башкаруында биюе карап үтегез.

**1 А.Б.** Нинди бөек бу Тукай! Бары тик талантлы халык кына поэтик фикерләренең шундый титанын, кешеләр йөрәгенең шундый гигантын тудыра ала!

**2 А.Б.** Күпме шигырьләргә сокландым мин,

Күңелемә күчте ялкыны

Ә шулай да синең, Тукай абый,

Шигырьләрең иң-иң якыны.

Синең шигырьләрең – тел ачкычы,

Һәрбер сүзең – безгә васыять.

Мин горурмын, Тукай, телем ачтым

“Туган тел”не, “Пар ат”ны сөйләп.

**1 нче В сыйныфы** башкаруында **“Кызыклы шәкерт”** шигыре.

**2 А.Б.** . Су анасы, Шүрәлеләр белән

Әкият дөньясында югалдым.

Укый-укый синең шигырьләрне

Олы тормышка мин юл алдым.

**1 А.Б.** Кырлаеңда булдым,тормыш юлын

Тагын бер кат узды уемнан,

Кыска гомерең, ләкин һәрбер көнең

Энҗе-мәрҗәннәрдән уелган.

Ә хәзер **1 нче Б сыйныфыннан Самитова Саида “Карлыгач”** шигырен сөйли.

**1 А.Б.** Кечкенәдән үк халыкның моң-зарын ишетеп үскән нечкә хисле, зирәк акыллы Габдулла, шагыйрь булгач, аларны үз сазына салып җырлаган. Аның тирән, халыкчанлыгы рухы белән сугарылган әсәрләре миллионнарча кешеләрнең күңел дөньясын яктыртып, баетып килә.

**2 А.Б**. “Халык җырлары-җәүһәр вә якутлардан ды кыйммәтле, халкыбыз күңеленең һич тә тутыкмас вә күгәрмәс саф вә раушан көзгеседер”, - ди Тукай. Сәхнәгә Дамир Алмазович җитәкчелегендә **“Сәйлән” курайчылар ансамблен** чакырабыз.

**2 А.Б.** Тукай исән. Җыры күңелләрдә,

Яшәсәк тә үзен күрмичә.

Тукай килә моңлы сазын уйнап,

Шагыйрьләргә тынгы бирмичә.

**1А.Б.** Бик еракта балкып аткан

Бер гүзәл апрель таңы,

Бирде сине бу җиһанга

Әй, шагыйрьләр солтаны!

Сезнең игътибарыгызга **2 нче Б сыйныфы** башкаруында **“Бала белән күбәләк”** шигырен тәкъдим итәбез.

**1 А.Б.** Азмы какканны вә суканны

Күтәрдең син ятим?

Җырладың шунда халкыңның

Моң тулы хиссиятен!

**2 А.Б.** Саклый мәңге истәлегең

Син яшәп киткән урын,

Нур булып калды йөрәктә

Һәр синең язган җырың

Сәхнәгә **2 нче А сыйныфын** чакырабыз.

**2 А.Б.** Тугры сүзең йөрәк каның белән

Иман нуры кушып язылган.

Уянырга, уйланырга өндәп,

Рухың дәшә җиһан языннан**.**

**1 А.Б.** Үз халкыңның бәгыреннән тамган

Вөҗданлы моң булып яшьнәдең.

Вакыт узган саен яшәрдең дә,

Үлемсезлек сулап яшәдең...

**3 нче А сыйныфы** башкаруында **“Акбай маҗаралары”**

**1 А.Б.** Килә,килә...Язлар саен сиңа

Илең килә туган көнеңдә,

Бетми торган гомерең кушкан сыман

Синең бөек, кыска гомергә.

Ераклардан, йөзләп сукмаклардан

Килеп, меңнәр һәйкәл каршына

Еллар саен арта бара торган

Сәламнәрен сиңа тапшыра.

**2 А.Б.** Килер илең

Меңләп сукмаклардан,

Килер иртә, килер кичләрдә,

Сәламнәрен чәчәкләре аша,

Гөлләр аша тәкъдим итәргә

Сезнең игътибарыгызга **7 нче Б сыйныфыннан Халикова Азалия** үзе язган шигырен укый.

**2 А.Б.** Шәхесеңнең горур чәчәгенә

Кундырмадың сулу төсен дә.

Гаделлекнең син илчесе булып

Сакланасың халкың хисендә.

**1 А.Б.** Тарсынганга читлек – дөньялыкны,   
 Күккә җәйдең фикер колачын.   
 Ераклашкан саен якынлаша   
 Гүзәл гамьле илһам кояшың.

Сәхнәгә **3 нче Б сыйныфын** чакырабыз.

**1 А.Б.** Үзең туңдың… соңгы сулышкача   
 Җан җылыңны бирдең халкыңа.   
 Вазифаңның бөеклеген аңлап,   
 Кимсетелгәннәргә хөрлек даулап,   
 Күтәрелдең хаклык хакына.

**2 А.Б.** «Канмады үч, сынды кылыч» диеп   
 Язсаң да син соңгы көчеңнән,   
 Бәгырьләрне телгән күңлең кошы   
 Һәр яз саен моңлы сайрап уза   
 Хаклык көткән дөнья эченнән.

**4 нче Б сыйныфы** башкаруында **“Эш беткәч, уйнарга ярый”** шигыренәинсценировка**.**

**2 А.Б.** Бары чирек гасыр яшәсә дә,  
 Гасырларны иңли иҗаты.  
 Бөеклеген аның аңлар өчен  
 Җитми кебек очыш канаты.

Милләтемә язган зөбәрҗәт ул,  
 Кинәт балкып, күкләргә ашкан.  
 Әллә булды микән Хозыр Ильяс –   
 Җәмгыятькә кереп адашкан?!

**1 А.Б.** Шагыйрьләр күп, артып тора алар,

Шигырьләр дә буа буарлык.

Табылырмы икән шагыйрь – шигырь

Янәшәңә синең куярлык?!

**5 нче А сыйныфыннан Юзеев Яков “Төш” шигырен**  башкара.

**1 А.Б.** Без – Тукайлы халык. Шагыйрь сүзе

Тылсымга тиң безнең төбәктә,

Авыл әле дә сиртмәле бишеген

Нәкъ Тукайча көйләп тибрәтә.

Нәкъ Тукайча җырлап печән чаба,

Җирен сөрә, иген үстерә,

Борчу килсә, сабыр савытында

Сагышларын моңга күчерә.

**2 А.Б.** Тукай рухы безне ничә дәвер

Горур халык итеп яшәткән,

Сабыйлар да бездә «Мин –татар!» дип,

Шигырь сөйләп төшә бишектән!

Бәллүр чишмәләрнең суын эчкән,

Моң дәрьясын кичкән милләт без,

Татар дөньясына Илһамнарны,

Зөһрәләрне биргән төбәк без.

Сәхнәдә **5 нче Б сыйныфы. (Алинә, Рәния)**

**2 А.Б.** Гасыр кичкән изге йолаларны

Зурлап яши халкым бүген дә,

Тыйнаклыгы, күркәм сабырлыгы

Авылымның нурлы йөзендә.

Без – Тукайның тугры варислары,

Туган җирен өзелеп яраткан

Җанатарлар заман иярендә,

Шуңа көчле безнең ил-Ватан!

**1 А.Б.** Без – Тукайлы халык! Шагыйрь сүзе

Һәр төбәктә, һәрбер йөрәктә.

Авыл әле дә сиртмәле бишеген

Нәкъ Тукайча көйләп тибрәтә...

**6 нчы Б сыйныфы укучысы Камил** башкаруында **“Туган авыл”** шигыре.

**2 А.Б.** 27 ел яшәде ул җирдә,

Гомерен шигырь белән бизәде.

Үтте гомере, калды шигырьләре,

Гомере үтүен үзе сизмәде.

Яши күңелләрдә бөек шагыйрь

Шигырьләрен һаман укыйбыз.

Әллә ничә тапкыр ишетсәк дә,

Укып, тыңлап һич тә туймыйбыз.

**1 А.Б.** “Тукай” дигәч, уйлар әллә кая –

Үткәннәргә кире йөгерә.

Бишектән үк халкым моңы булып

Кергән бит ул безнең күңелгә.

Тукай рухы – татар рухы бит ул,

Минем җанда, синең җаныңда.

Без инану белән әйтәбез бит:

“Татар яшәр, Тукай барында!”

**2 А.Б.** Киләчәккә шундый зур өметләр багълап, кичәбезне тәмамлыйбыз. Игътибарыгыз өчен рәхмәт!